NWU-raad: ‘Ons sal nie menseregteskendings duld nie’Die Raad van die Noordwes-Universiteit (NWU) het vandag na afloop van ŉ buitengewone vergadering van die uitvoerende komitee gesê hy sal nie menseregteskendings duld nie. Louis Jacobs, woordvoerder van die NWU-raad, sê die NWU-raad se uitvoerende komitee is op Donderdag 20 Februarie ingelig oor die kwessies wat gelei het tot die onlangse artikels in die media. Dit sluit onder andere in die skorsing van twee huiskomitees van koshuise op die Potchefstroomkampus, die beweerde saluering deur eerstejaarstudente in ŉ Nazi-agtige-styl, en die moontlike skending van eerstejaarstudente se menseregte voortspruitend uit sogenaamde ontgroeningspraktyke. “Tydens vandag se vergadering het die UK beraadslag oor die implikasies van die artikels vir die reputasie van die universiteit, en besluit om te wag vir die interne dissiplinêre verslae wat nog gefinaliseer word ná ŉ interne ondersoek deur die NWU se regskantoor.” Jacobs sê die UK het versoek dat daar so gou as moontlik ŉ buitengewone NWU-raadsvergadering gehou moet word. Hy sê die komitee het ook kennis geneem van die strategieë wat voorgestel is deur die kampusbestuur van die Potchefstroomkampus om die situasie in die tussentyd te bestuur. “Hierdie strategieë sluit in: Die skep van ŉ blog deur die kampusrektor om samesprekings met interne belanghebbers aan te moedig; die totstandbrenging van ŉ komitee onder voorsitterskap van ŉ onafhanklike kundige en bestaande uit ander relevante rolspelers om die kwessies en voorstelle te bespreek wat op die blog geopper word, om met addisionele kwessies en voorstelle vorendag te kom en om aanbevelings aan die kampusbestuur te maak, en die aanstel van ŉ bedryfsielkundige in die kantoor van die studentedekaan om studentestrukture met hierdie kwessies en met studentedissipline in die algemeen behulpsaam te wees.” Lees ook: Puk-groet: NWU-bestuur moet dringend afgedank word – HETN Premier reageer op Puk-groet Puk-groet: Twitter-vermaak terwyl storm woed Debat oor Puk-groet: ‘n G*tslag vir Afrikaans? Puk-rektor sê oor ‘Nazi-saluut’